tartuNLP/wikipedia-smugri-20251201 huggingface dataset:
Rottinki

Rottingiksi (malaijiksi "rotan") kutsutaan noin 600 eri lajia käsittävää palmusukua, jonka lajeja kasvaa Afrikan, Aasian ja Australaasian trooppisissa osissa. Ne ovat yleensä hyvin pitkä- ja ohutvartisia, muiden puiden oksistoissa kasvavia kiipijäkasveja, jotka muodostavat jopa läpipääsemättömiä tiheikköjä. Runkoja peittävät tiheästi kasvavat piikit.
Rottinkipalmujen noin 2–5 cm paksuista vartta käytetään muun muassa huonekalu- ja sisustustarviketeollisuudessa. Rottinkien varren sisus on hyvänmakuista ja sitä käytetään ravinnoksi erityisesti keittona.
Lovastatiini

Lovastatiini (C24H36O5) on statiineihin kuuluva lääkeaine, jota käytetään veren korkean kolesterolipitoisuuden laskuun muun muassa sepelvaltimotaudin hoidossa.
Lääkeaineen löytäminen ja synteesi.
Lovastatiinin eristi ensimmäisen kerran Alfred Alberts vuonna 1978 "Aspergillus terreus" -homeesta työskennellessään Merckillä. Vuotta myöhemmin japanilaisen Sankyon tutkijat löysivät sitä "Monascus ruber" -sienestä. Yhdisteen havaittiin olevan voimakas HMG-CoA-reduktaasin estäjä ja siten estävän elimistön kolesterolisynteesiä ja alentavan kolesterolipitoisuutta. Lovastatiini oli ensimmäinen Yhdysvalloissa FDA:n hyväksymä statiini ja tuli markkinoille vuonna 1987. Lovastatiinille on kehitetty useita kokonaissynteesimenetelmiä, mutta kaupallisesti tehokkain tapa valmistaa yhdistettä on bioteknisesti fermentoinnin avulla käyttäen "A. terreus"- tai "M. ruber" -kantoja. Lovastatiinin patentti umpeutui Yhdysvalloissa vuonna 2002. Lovastatiinista voidaan syntetisoida muita statiineja kuten simvastatiinia.
Toimintamekanismi ja käyttö.
Lovastatiini on aihiolääke, joka metaboloituu eläimillä maksassa CYP3A4-entsyymin vaikutuksesta. Yhdisteen laktonirengas hydrolysoituu ja muodostuva tuote sitoutuu erittäin voimakkaasti HMG-CoA-reduktaasiin inhiboiden sen toiminnan. Täten kolesterolisynteesi estyy ja erityisesti LDL-kolesterolin määrä vähenee. Lovastatiini on lipofiilinen eli rasvahakuinen yhdiste, minkä vuoksi sen ottaminen aterioiden yhteydessä parantaa sen tehoa.
Clean Bandit

Clean Bandit on brittiläinen elektronisen musiikin yhtye, joka on perustettu vuonna 2009. Yhtyeen kappale ”Rather Be” nousi Britannian singlelistan ykköseksi tammikuussa 2014. Yhtyeen debyyttialbumi, "New Eyes", julkaistiin toukokuussa 2014 ja seuraava albumi, "What is Love?", marraskuussa 2018. Helmikuussa 2015 yhtye palkittiin parhaan dance-kappaleen Grammylla.
Serbian despotaatti

Serbian despotaatti () oli historiallinen valtio nykyisen Serbian alueella. 
Vaikka vuonna 1389 käytyä Kosovo Poljen taistelua pidetään yleensä keskiaikaisen Serbian valtion loppuna, Serbian valtakuntaa ja Moravian Serbiaa seurannut Serbian despotaatti oli olemassa vielä 70 vuoden ajan. 1400-luvun alkupuoliskon ajan siellä vallitsi itsenäinen kulttuurinen ja poliittinen renessanssi, joka päättyi kun Osmanien valtakunta valtasi alueen vuonna 1459. Senkin jälkeen despotaatti jatkoi olemassaoloaan aina 1500-luvun puoleenväliin asti, tosin maanpaossa Unkarin kuningaskunnassa. Pavle Bakić oli Serbian despooteista viimeinen, jonka sekä Habsburgien että Osmanien valtakunnat tunnustivat.
The Royal Concept

The Royal Concept (aikaisemmin tunnettu nimillä Concept Store ja The Concept) on ruotsalainen alternativerockyhtye, joka perustettiin vuonna 2010. Sen muodostavat laulaja David Larson sekä soittajat Filip Bekic, Robert Magnus ja Frans Povel. 
Vuonna 2012, vaihdettuaan nimensä The Royal Conceptiksi, yhtye solmi levytyssopimuksen Lava Recordsin kanssa ja julkaisi yhtyeen nimeä kantavan EP-levyn. The Royal Conceptin esikoisalbumi, "Goldrushed", julkaistiin syyskuussa 2013 Ruotsissa. Single "On Our Way" sisältyi FIFA 14 -pelin soundtrackiin. Kappaleesta kuultiin coverversio Gleen viidennellä kaudella, jaksossa "The End of Twerk".
Kunnanvaakuna

Kunnanvaakuna on kuntaa symboloiva vaakuna.
Kunnanvaakunat Suomessa.
Aikaisemmin Suomen kunnista vain kaupungeilla oli vaakunat. Vuonna 1949 säädetyllä lailla säädettiin muillekin kunnille (kauppaloille ja maalais­kunnille) oikeus hankkia itselleen virallinen vaakuna. Kauppaloista Salo oli hankkinut itselleen jo aiemmin vaakunan, mutta sitä ei hyväksytty virallisesti, koska katsottiin, ettei kauppaloille kuulu vaakunaa. Maalaiskunnista vaakunaa oli aikaisemmin käyttänyt Petsamo. Sen epävirallisena vaakunana oli vaakuna, joka oli ollut Petsamon läänin vaakunana mutta jäänyt virallisesta käytöstä, kun Petsamon lääni lakkautettiin ja liitettiin Oulun lääniin.
Lähes kaikilla Suomen alueluovutuksen jälkeisen ajan kunnilla on ollut vaakuna.
Sääksmäen tuomiokunta

Sääksmäen tuomiokunta oli Turun hovioikeuspiiriin kuulunut kihlakunnantuomarin virka-alue. Tuomiokunta oli perustettu jo keskiajalla. Se lakkasi olemasta 1862 suoritetussa tuomiokuntajärjestelyssä, jossa sen alue jaettiin Janakkalan tuomiokuntaan ja Tammelan tuomiokuntaan.
Vuonna 1680 tuomiokuntaan kuuluivat seuraavat pitäjät:
Isonvihan (1713–1721) aikana pidettiin tuomiokunnassa viimeiset käräjät ennen keskeytystä talvella 1713 ja käräjien pito aloitettiin uudelleen talvella 1722. Pikkuvihan (1742–1743) aikana istuttiin kaikki säännölliset käräjät.
Isonvihan jälkeen tuomiokunnasta käytettiin nimeä Sääksmäen ylisen ja alisen kihlakuntien tuomiokunta. Vuoden 1776 järjestelyssä tuomiokuntaan määrättiin seuraavat käräjäkunnat:
Sääksmäen ylä- ja alakihlakuntien tuomiokunnasta muodostettiin kuninkaallisella kirjeellä 18. toukokuuta 1796 kaksi uutta tuomiokuntaa: Ylä-Sääksmäen kihlakunnan tuomiokunta ja Ala-Sääksmäen kihlakunnan tuomiokunta. Keisarillisella kirjeellä 5. toukokuuta 1845 määrättiin, että näistä kahdesta uudesta tuomiokunnasta ja osasta Hollolan kihlakunnan tuomiokuntaa (toisin sanoen Padasjoen pitäjästä ja Kuhmoisten kappelista) muodostetaan kolme uutta tuomiokuntaa: Janakkalan tuomiokunta, Jämsän tuomiokunta ja Sääksmäen tuomiokunta.
Sääksmäen tuomiokuntaan kuului vuoden 1861 lopussa neljä käräjäkuntaa:
Vuonna 1862 tapahtuneessa tuomiokuntien järjestelyssä Sääksmäen tuomiokunnan alue jaettiin kahteen tuomiokuntaan:
Näin Sääksmäen tuomiokunta lakkasi olemasta, mutta suurin osa sen entisestä alueesta jatkoi uudella nimellä eli Tammelan kihlakuntana.
Mićo Martić

Mićo Martić (s. 24. helmikuuta 1964) on kroatialainen futsalvalmentaja, joka toimi Suomen futsalmaajoukkueen päävalmentajana. Hän aloitti tehtävässä tammikuussa 2013 ja lopetti tammikuussa 2022.
Oman peliuransa aikana Martić edusti Jugoslavian sekä Kroatian futsalmaajoukkueita ja pelasi myös MM- ja EM-kilpailujen lopputurnauksissa. Seuratasolla hän edusti muun muassa useita italialaisia joukkueita.
Luettelo valtioiden johdon vierailuista Yhdysvaltoihin

Tämä on luettelo valtioiden johdon vierailuista Yhdysvaltoihin. Luetteloihin sisältyvät kaikki vierailut paitsi lomamatkat. Luetteloissa ovat vain ulkomaanmatkat, jotka valtionjohto on tehnyt virkakautensa aikana.
Luettelot on jaettu viiteen eri artikkeliin, jotka ovat osa tätä pääartikkelia. Artikkelit on jaettu maanosittain. 
Ensimmäinen Yhdysvaltoihin valtiojohdon vierailun tehnyt oli Havaijin kuningas Kalākaua vuonna 1874. Hän tapasi tuolloin presidentti Ulysses S. Grantin.
Suomesta ensimmäinen valtiojohdon vierailu Yhdysvaltoihin oli vuonna 1958, kun pääministeri Reino Kuuskoski teki maahan epävirallisen vierailun.
Stefan Lazarević

Stefan Lazarević (), myös nimellä Stevan Pitkä (Стеван Високи; n. 1374 - 19. heinäkuuta 1427) oli Serbian despotaatin ensimmäinen hallitsija 1402-1427. Stefan Lazarević oli prinssi Lazar Hrebeljanovićin (кнез Лазар Хребељановић) poika. Vuonna 1389 noin 15 vuoden iässä hänet kruunattiin prinssiksi ja hänestä tuli despootti 1402. Aikanaan häntä pidettiin yhtenä parhaimmista ritareista ja sotilasjohtajista sekä kirjoittamiensa kirjojen ja tekstien ansiosta häntä pidetään yhtenä parhaista Serbian keskiajan kirjailijoista. 
Elämäkerta.
Hänen isänsä kuoltua Kosovon taistelukentillä 1389 Stefan sai johdettavakseen Moravian Serbian, jota hän hallitsi äitinsä Milica Hrebeljanovićin (Милица Хребељановић) kanssa kunnes saavutettuaan täysi-ikäisyyden hänestä tuli täysivaltainen hallitsija 1393. Hänen hallintonsa ja kirjalliset teoksensa yhdistetään joskus varhaiseen renessanssiin Serbiassa. Hän toi valtakuntaansa ritariturnajaiset, ajan nykyaikaiset sotataktiikat ja tuliaseet. 
Osmanien valtakunnan vasallina Lazarević oli Serbian joukkojen komentaja Rovinen taistelussa 1395, Nikopoliksessa 1396 ja Ankarassa 1402. Ankaran taistelun jälkeen Lazarević sai despootin arvon Bysantilta. Vuosiksi 1403-1404 hänestä tuli vasalli Unkarin kuningaskunnan Sigismundille ja peri Mačvan, Belgradin, Golubacin ja muita alueita, kuten Srebrenican 1411. Hovinsa Lazarević perusti Belgradiin. 
Ankaran taistelussa osmanisulttaani Bayezit I jäi Timur Lenkin vangiksi, jonka seurauksena sulttaanin pojat rupesivat käymään keskenään perimyssotaa. Lazarević osallistui Kosmidionin taisteluun 1410 Mehmed I:ä tukeneen veljen Musa Çelebin puolella. Hän joutui käymään sisällissodan myös omaa veljeään Vuk Lazarevićia vastaan. Taistelut Serbiassa lakkasivat 1412 kun Stefan sopi veljenpoikansa Đurađ Brankovićin kanssa. Balša III:n kuoltua hän peri tältä montenegrolaisen Zetan ruhtinaskunnan, kuten myös sodan Venetsiaa vastaan. 
Sisäpolitiikassa hän kukisti Serbian ylimystön vastarinnan ja käytti rauhanajat vakiinnuttaen poliittisia oloja sekä kehittääkseen maata taloudellisesti, kulttuurillisesti ja sotilaallisesti. 29. tammikuuta 1412 hän julkaisi kaivoslain, jossa oli erillinen luku tuon ajan suurimman Balkanin alueen kaivoksen Novo Brdon johtamisesta. Hänen kuolinaikanaan Serbia oli yksi suurimmista hopean tuottajista Euroopassa. Arkkitehtuurin alalla hän tuki Moravan koulun kehittämistä.
Perintö.
Stefan kuoli äkillisesti 1427. Koska hänellä ei ollut lapsia, valta siirtyi Đurađ Brankovićille, jonka hän oli julistanut perijäkseen Srebrnican kokouksessa edellisvuonna. 
Stefan oli suuri taiteiden ja kulttuurin tukija, ja hän tarjosi suojan ja tukea sekä Serbian että naapurimaiden oppineille, kuten Konstantin Kostenetsilaiselle ja Grigori Tsamblakille. Konstantinin avulla hän perusti Resavan koulun, jossa tehtiin kopioita kirjallisista teoksista.
Le Mansin 24 tunnin ajo 1988

Le Mansin 24 tunnin ajo 1988 oli kestävyysajokilpailu, joka ajettiin 11.–12. kesäkuuta Circuit de la Sarthen radalla Le Mansissa Ranskassa. Kilpailun voittivat Jaguarilla ajaneet Jan Lammers, Johnny Dumfries ja Andy Wallace
Kilpailussa saavutettiin ensimmäistä kertaa yli 400km/h nopeus kuusi kilometriä pitkällä Mulsannen suoralla.
Samuli Niittymäki

Samuli Niittymäki (s. 1986 Helsinki) on suomalainen Jussi-palkittu näyttelijä. Hän syntyi Helsingissä, mutta varttui Tuusulassa, ja valmistui Teatterikorkeakoulusta 2010.
Niittymäki on näytellyt muun muassa Teatteri Takomossa ja Kansallisteatterissa sekä monessa elokuvassa ja televisiosarjassa. Hän oli ehdolla Jussi-palkinnon saajaksi 2012 "Hyvä poika" -elokuvan miespääosasta ja hänet palkittiin 2021 Parhaan miessivuosan Jussilla "Seurapeli"-elokuvan kirjailija Juhanan roolista. Syksyllä 2021 Niittymäki aloitti kaksivuotisen toimensa näyttelijäntyön lehtorina Teatterikorkeakoulussa. 
Niittymäki oli naimisissa näyttelijä Anna Paavilaisen kanssa vuosina 2009–2018.
Suomen haavipallokausi 2014

Suomen haavipallokausi 2014 sisältää viisi SM-turnausta: miesten sekä poikien box- ja fieldlacrossen SM-sarjan sekä naisten fieldlacrossen SM-sarjan.
Poikien Box Lacrossen SM-sarja.
Alkulohko.
LTU luovutti kaikki alkulohkon ottelunsa. Jokainen ottelu tuomittiin LTU:n 10–0 tappioksi.
Naisten lacrossen SM-sarja.
Naisten lacrossen SM-sarjaan ilmoittautui aikarajaan mennessä viisi joukkuetta. Edellisellä kaudella pelanneista joukkueista Turku Titans Girls, Kokkola ReLax ja Vaasa Wishpooshs jäivät pois. Uutena seurana sarjaan osallistuu Helsinki Lacrossen alainen Helsinki Cherookies.
Omega Arcane

Omega Arcane on suomalaisen death/industrial metal -yhtye Shade Empiren neljäs studioalbumi, joka on julkaistu vuonna 2013.
Albumi nousi Suomen virallisen listan sijalle 13.
Kappaleet.
Kaikki kappaleet säveltänyt ja sanoittanut Shade Empire.
La Morera de Montsant

La Morera de Montsant on kunta Espanjan Kataloniassa. Kunta sijaitsee Tarragonan länsipuolella ja on osa Prioratin hallintoaluetta, joka kuuluu Tarragonan maakuntaan.
La Morera de Montsantin pinta-ala on 53 km², ja siellä on 158 asukasta (2013). Kunnan elinkeinot ovat maanviljelys ja matkailu. Erityisesti seutu on kuulu Priorat-viineistä, joita tuotetaan La Morera de Montsantissa 181 hehtaarin alueella. Kunnassa on kaksi hotellia.
Montsantin luonnonpuisto () on osittain La Morera de Montsantissa. Escaladein kartusiaaniluostarin rauniot sijaitsevat La Morera de Montsantissa.
Anna-Maija Tuokko

Anna-Maija Tuokko (s. 14. maaliskuuta 1981 Viiala) on suomalainen näyttelijä. Hän on esiintynyt monissa elokuva- ja televisiotuotannoissa, joiden lisäksi hän on esiintynyt lukuisissa rooleissa teatterin puolella, muun muassa Helsingin kaupunginteatterissa ja Kansallisteatterissa.
Ura.
Tuokko opiskeli Teatterikorkeakoulussa vuosina 2001–2005 ja valmistui teatteritaiteen maisteriksi vuonna 2005.
Tuokko on suorittanut Complete Vocal Instituten yksivuotisen kurssin kokonaisvaltaisen äänenkäytön tekniikasta vuosina 2007–2008 sekä opiskellut Estill Voice Training -laulutekniikkaa. New Yorkissa hän on ottanut laulutunteja opettajinaan Tania Travers, Lielle Bergman ja David Brunetti. Lisäksi Tuokko on opiskellut eri tanssilajeja: balettia, showtanssia, hip hoppia, modernia tanssia, jazztanssia ja steppiä.
Tuokko on improvisaatioteatteri ryhmä Reactorin perustajajäseniä.
Tuokko voitti "Tanssii tähtien kanssa" -kilpailun parinsa Matti Puron kanssa keväällä 2017.
Tuokko voitti "Masked Singer Suomi" -ohjelman kolmannen tuotantokauden syksyllä 2021 hahmollaan Supersankari.
Yksityiselämä.
Tuokko on naimisissa näyttelijä, ohjaaja, käsikirjoittaja Kari Heiskasen kanssa ja heillä on vuosina 2015 ja 2019 syntyneet tyttäret.
Alianza Anticomunista Argentina

Alianza Anticomunista Argentina, yleensä Triple A (suom. "kolmois-A") tai AAA (suom. "Argentiinan kommunisminvastainen liittouma"), oli oikeistolainen kuolemanpartio Argentiinassa 1970-luvulla. Se perustettiin 1973 ja oli erityisen toimelias Isabel Peronin hallinnon aikana 1974-1976. 
Järjestöä johti salassa sosiaali- ja terveysministeri José López Rega, joka oli myös Juan Peronin henkilökohtainen sihteeri ja tunnettiin lempinimellä "Velho". Hän oli okkultistifilosofi ja ennustaja, ja koska hän oli Isabelin ystävä, Juan Perón nimitti hänet yksityissihteerikseen vaimonsa painostuksesta. 
Vuonna 2006 järjestö tuomittiin rikoksista ihmisoikeuksia vastaan. Tämän äärioikeistolaisen kuolemanpartion epäillään siepanneen tai murhanneen jopa 2 000 ihmistä.
Denis Berezovski

Denis Valentinovitš Berezovski (, ; s. 15. heinäkuuta 1974 Harkova, Ukrainan SNT) on ukrainalainen ja venäläinen kontra-amiraali, joka oli Ukrainan merivoimien komentajana yhden päivän maaliskuussa 2014, minkä jälkeen hän loikkasi Venäjän puolelle.
Berezovski syntyi Harkovassa. Hän valmistui Sevastopolissa sijaitsevasta P. S. Nahimovin ylemmästä merivoimien opistosta, ja toimi urallaan muun muassa "Hetman Sahaidatšnyi" -fregatin komentajana. Vuonna 2012 hänet ylennettiin kontra-amiraaliksi.
Ukrainan virkaatekevä presidentti Oleksandr Turtšynov nimitti hänet virkaansa 1. maaliskuuta 2014 Krimin kriisin aikana, mutta seuraavana päivänä hänet erotettiin tehtävästään, koska hän oli kertonut haastattelussa siirtyneensä Krimin venäläismielisten puolelle. Häntä syytetään maanpetoksesta. Hän oli tarjonnut muille Ukrainan merivoimien edustajille Sevastopolissa rahaa, jotta nämäkin loikkaisivat. Krimin pääministeriksi julistautunut separatistijohtaja Sergei Aksjonov nimitti Berezovskin ”Krimin merivoimien” komentajaksi. Myöhemmin Venäjän presidentti Vladimir Putin nimitti hänet Venäjän Mustanmeren laivaston varakomentajaksi. Vuonna 2018 Berezovskilta poistettiin Ukrainan valtion myöntämät kunnianosoitukset, ja vuonna 2021 häneltä poistettiin hänen ukrainalainen sotilasarvonsa.
Mika’ela Fisher

Mika’ela Fisher (myös muodossa Mika Ela Fisher tai Mikaela Fisher) on saksalainen näyttelijä ja malli.
Näyttelijänä Fisher on saanut tunnustusta roolistaan Guillaume Canet’n ​​elokuvassa "Ei sanaakaan" (2006).
Alen Halilović

Alen Halilović (s. 18. kesäkuuta 1996 Dubrovnik) on kroatialainen jalkapalloilija, joka edustaa Jupiler Pro Leaguessa pelaavaa Standard Liègeä lainalla Italian Serie A:ssa pelaavasta AC Milanista. 
Hyökkäävän keskikenttän pelipaikalla pelaavaa vasenjalkaista Halilovićia pidettiin uransa alussa yhtenä Euroopan suurimmista jalkapallolupauksista. Hän on Kroatian pääsarjan kaikkien aikojen nuorin maalintekijä ja Kroatian A-maajoukkueen kaikkien aikojen nuorin pelaaja, joka on päässyt kentälle maaottelussa.
Seurajoukkueura.
Halilovićin kasvattajaseura on Dinamo Zagreb. 27. syyskuuta 2012 hän teki debyyttinsä Kroatian pääsarjassa, jolloin hänestä tuli sarjan kaikkien aikojen nuorin pelaaja. Edellinen ennätyksen haltija oli Halilovićin ystävä Mateo Kovačić. Marraskuussa 2012 Halilović teki debyyttinsä Mestareiden liigassa Paris Saint-Germainia vastaan, ollen näin kaikkien aikojen toiseksi nuorin liigassa pelannut pelaaja, sekä nuorin Dinamo Zagrebin joukkueessa Mestareiden liigassa pelannut. Tämänkin ennätyksen edellinen haltija oli Kovačić.
Keväällä 2014 Halilović solmi viiden vuoden sopimuksen Barcelonan kanssa. Siirtosummaksi ilmoitettiin 2,2 miljoonaa euroa, jota kuitenkin nostetaan Halilovićin noustessa Barcelonan ykkösmiehistöön. Hän aloitti seuran kakkosjoukkueessa Barcelona B:ssä.
Kaudeksi 2015-2016 Halilović siirtyi lainalle Primera Divisiónin Sporting Gijóniin.
Maajoukkueura.
Nuorten maajoukkue.
Halilović edusti Kroatiaa alle 17-vuotiaiden MM-kisoissa 2013 Arabiemiraateissa. Lohko C:ssä pelannut Kroatia karsiutui jo alkulohkossa. Halilović teki turnauksessa yhden maalin.
A-maajoukkue.
Halilović debytoi Kroatian jalkapallomaajoukkueessa 10. kesäkuuta 2013 Portugalia vastaan. Hän on pelannut maajoukkueessa yhdeksän ottelua tekemättä yhtään maalia.
Sonic Boom (videopeli)

Sonic Boom: Rise of Lyric ja Sonic Boom: Shattered Crystal (Japanissa pelit kantavat nimeä ja ) ovat Big Red Buttonin ja Sanzaru Gamesin kehittämät sekä Segan julkaisemat spinoff- videopelit Wii U:lle ja Nintendo 3DS:lle. Pelit ovat Segan Sonic the Hedgehog-pelisarjaa ja se toimivat samannimisen tv-sarjan esiosana. Ne ovat kolmannet ja viimeiset pelit, minkä Sega kehitti yhteistyössä Nintendon kanssa.
Fanien suosimat hahmot Metal Sonic ja Shadow tekivät esiintymisensä molemmissa peleissä.
"Sonic Boom: Rise of Lyric" sai ristiriitaisen vastaanoton. Peliä kritisoitiin esimerkiksi bugeista, kontrolleista, kamerasta, taistelusta, tarinasta ja hahmoista.
"Rise of Lyric" ja "Shattered Crystal" pelit ovat myyneet toukokuuhun 2015 mennessä 620,000 kappaletta.
Banco Ambrosiano

Banco Ambrosiano oli italialainen pankki, jonka toiminta kaatui 1982. Pankin epäonnistumisen keskeisinä tekijöinä olivat pankin puheenjohtaja Roberto Calvi ja hänen jäsenyytensä laittomassa vapaamuurariloosi P2:ssa. Calvista usein käytettiin nimitystä 'Jumalan pankkiiri' ("God's Banker") hänen läheisten yhteyksiensä vuoksi Vatikaaniin. Calvi löydettiin kuolleena hirttosilmukassa Blackfriars Bridge-sillalla Lontoossa kesäkuussa 1982.
Pankin nimi tulee katolisesta pyhimys Ambrosiuksesta.
Vatikaanin pankki oli Banco Ambrosianon pääosakkeenomistaja, ja paavi Johannes Paavali I:n kuolema 1978 on eri salaliittoteorioissa liitetty Ambrosiano-skandaaliin. David Yallopin "In God's Name" (1984) -kirjassa esittämässä teoriassa Banco Ambrosianon johtaja Roberto Calvi oli yksi kuudesta paavin salamurhaan osallistuneesta henkilöstä.
Vatikaanin pankin ja Banco Ambrosianon kytköksestä muodostui myös yksi alajuonista Francis Ford Coppolan vuonna 1990 julkaistuun elokuvaan Kummisetä III. Vatikaanin pankkia syytettiin myös contrien ja Puolan Solidaarisuus-liikkeen tukemisesta Banco Ambrosianon kautta.
Vuonna 1978 Italian keskuspankki teki raportin Banco Ambrosianosta, ja se johti rikostutkintaan. Pian sen jälkeen kuitenkin vasemmistoterroristiryhmä tappoi asiaa tutkineen Alessandrinin. Myös Italian pankin Banco Ambrosianoa tutkivan virkailijan Mario Sarcinellin tutkimuksille tuli loppu hänen joutuessaan vankilaan. Syytteet paljastivat myöhemmin aiheettomiksi.
Vuonna 1981 poliisi teki ratsian vapaamuurariloosi P2:n toimistoon saadakseen kiinni Licio Gellin, ja he löysivät lisätoditeita Roberto Calvia vastaan. Calvi joutui oikeuteen ja tuomittiin 4 vuodeksi vankeuteen. Kuitenkin hän pääsi vapaalle jalalle ja piti asemansa pankissa.
Vuonna 1982 Calvi pakeni maasta väärän passin turvin, ja Italian keskuspankki otti pankin haltuunsa. Calvin sihteeri hyppäsi ikkunasta menettäen henkensä. Calvi löytyi myöhemmin hirtettynä Lontoosta.
Huhtikuussa 1992 tuomittiin Milanon oikeudessa 33 henkilöä petoksista liittyen Banco Ambrosianon toiminnan romahdukseen.
Clearstream-skandaali.
Banco Ambrosiano on myös liitetty Clearstream-skandaaliin. Clearstreamin 48-vuotias johtaja Gérard Soisson löydettiin yllättäen kuolleena kaksi kuukautta ennen Banco Ambrosianon skandaalin tuloa julkisuuteen. Clearstreamistä toukokuussa 1983 erotettu Ernest Backes, joka oli Clearstreamin johtavia henkilöitä, on sanonut, että hänet erotettiin, koska hän tiesi liikaa Banco Ambrosiano -skandaalista.
Pulloasioimisto

Suomen Pulloasioimisto oli suomalainen 1920–1930 toiminut lasipullo yhteenliittymä. 
Toiminta.
Suomen kolme suurta pullolasitehdasta perusti vuonna 1919 Suomen pulloasioimiston tasoittamaan pullolasitehtaiden välistä kilpailua. Mukana toiminnassa olivat Riihimäen lasi, Karhulan lasitehdas ja Viialan lasitehdas. Pulloasioimisto tuotti esimerkiksi yhtenäisen olutpullomallin kaikille kolmelle tehtaalle. Tällöin esimerkiksi pullon palautusjärjestelmä oli helpompaa ja pullojen laatu oli yhteneväinen. Asioimiston pullon erotti pullon kyljessä koholla olevasta kolmioista, jonka sisällä on kolme pulloa pullonsuut vastakkain. Pullon valmistajan pystyy erottamaan minkä kolmion sakaran vieressä on pieni piste.
Mies ja nainen (elokuva)

Mies ja nainen ("Un homme et une femme") on ranskalainen elokuva vuodelta 1966. Sen ohjasi Claude Lelouch ja pääosia esittävät Jean-Louis Trintignant ja Anouk Aimée. Elokuvan käsikirjoituksen laativat Lelouch ja Pierre Uytterhoeven. 
Lelouch toimi itse myös elokuvan tuottajana ja kuvaajana. Elokuva tunnetaan näyttävästä kuvauksestaan, jossa muun muassa vaihdellaan väri- ja mustavalkokuvan välillä. Francis Lain elokuvaa varten säveltämästä musiikista ovat jääneet elämään muun muassa Silja Linen mainonnassa vuosikymmeniä käytetty elokuvan tunnuskappale ”Un homme et une femme” sekä Ajankohtaisen kakkosen ja BBC:n Panorama-ajankohtaisohjelman tunnusmusiikkina käytetty ”Aujourd’hui c’est toi”.
Juoni.
Noin 35-vuotiaat leskeksi jääneet pariisilaiset mies ja nainen – kilpa-autoilija ja elokuvien kuvaussihteeri – tapaavat sattumalta lastensa sisäoppilaitoksessa Deauvillessä. He aloittavat suhteen, jota kuitenkin varjostavat kummankin muistot entisistä puolisoista.
Vastaanotto.
"Mies ja nainen" keräsi Ranskassa 4,2 miljoonaa teatterikatsojaa ja oli vuoden kuudenneksi katsotuin elokuva. Yhdysvalloissa elokuvan lipputulot olivat 14 miljoonaa dollaria. 
Elokuva voitti Kultainen palmu -palkinnon vuoden 1966 Cannesin festivaaleilla sekä voitti seuraavana vuonna parhaan ulkomaisen elokuvan ja parhaan alkuperäiskäsikirjoituksen Oscarin. Lelouch oli ehdolla parhaan ohjaajan ja Anouk Aimée parhaan naispääosan Oscar-palkintoon. Golden Globe -kilpailussa "Mies ja nainen" palkittiin parhaana vieraskielisenä elokuvana ja Aimée parhaasta naispääosasta.
Vuonna 1986 Lelouch ohjasi elokuvalle jatko-osan "Mies ja nainen: 20 vuotta myöhemmin".
Sydney 2000 (videopeli)

Sydney 2000 on Attention to Detailin kehittämä urheilupeli, joka on julkaistu vuonna 2000 PlayStationille, Sega Dreamcastille ja Windowsille.
Peli on vuoden 2000 olympialaisten virallinen videopeli. 
Pelaaminen.
Yksinpelissä voi pelata joko yksittäisiä lajeja tai "olympiatilaa" jossa lajeja myös harjoitellaan nousujohteisesti eri tavoin. Moninpeliä voi pelata joko peräkkäisinä suorituksina tai samanaikaisesti (lajin salliessa).
Kapina nuorisovankilassa

Kapina nuorisovankilassa ("Scum") on brittiläinen draamaelokuva vuodelta 1979. Alan Clarken ohjaama elokuva kertoo brittiläisen nuorisovankilan brutaaleista oloista. Se perustuu Clarken vuonna 1977 BBC:lle ohjaamaan tv-elokuvaan, jota ei väkivaltaisuutensa takia sallittu esittää televisiossa ennen kuin 14 vuotta myöhemmin. Esityskiellon saatuaan ohjaaja Clarke ja käsikirjoittaja Roy Minton sovelsivat ja kuvasivat tarinan uudelleen pitkäksi teatterielokuvaksi, joka sai ensi-iltansa 1979. Teatteriversiosta tuli paitsi tuotannollisesti näyttävämpi, myös vielä paljon realistisempi ja väkivaltaisempi kuin esityskieltoon laitettu tv-versio.
Elokuvassa nuori Carlin (Ray Winstone) saapuu kärsimään rangaistustaan nuorisovankilaan ja alkaa väkivallan ja suojelujärjestelmän avulla edetä vankien keskinäisessä arvojärjestyksessä yhä korkeammalle. Toinen keskeinen hahmo on Archer (Mick Ford), rauhallinen ja virnuileva kasvissyöjä ja ateisti, joka turhaan yrittää selviytyä yhteisössä ylivoimaisen älynsä ja keskustelun avulla. Kolmas keskeinen hahmo, herkkä Davis (Julian Firth) joutuu vihamiestensä raiskaamaksi henkilökunnan silmien alla, viiltää yöllä ranteensa auki ja kuolee verenvuotoon koska henkilökunta ei vastaa hänen hälytyskellon soittoonsa.
Tarina korostaa 1970-luvun brittiläisen nuorisovankilajärjestelmän kyvyttömyyttä auttaa rangaistusta kärsiviä nuoria kohti parempaa elämää. Sadistiset, rasistiset ja korruptoituneet vartijat pönkittävät poikien keskinäisiä valtapyrkimyksiä ja käyttävät itsekin kyseenalaisia menetelmiä. Ensi-iltansa aikoihin vuonna 1979 "Kapina nuorisovankilassa" herätti kiistanalaisuutensa vuoksi paljon keskustelua, mikä osaltaan johti nuorisovankilajärjestelmän uudistuksiin 1980-luvun Britanniassa.
Sekä alkuperäinen, vuonna 1977 tehty mutta vasta 1991 ensiesitetty tv-elokuva että vuoden 1979 teatterielokuva on julkaistu Britanniassa kahden dvd-levyn yhteisjulkaisuna lisämateriaaleineen. 
Vuoden 1979 teatteriversio esitettiin vuonna 1983 uuden Channel 4 -televisiokanavan ohjelmistossa. Konservatiiviaktivisti Mary Whitehouse nosti asiasta oikeusjutun, jonka aluksi voitti mutta tuomio kumottiin sittemmin.
Vastaanotto.
"Helsingin Sanomien" Helena Ylänen kirjoitti vuonna 1980 elokuvan pysyvän juuri ja juuri loitolla väkivallalla mässäilystä totisuutensa ansiosta: ”Filmin väkivalta ei ole hauskaa, vaan iskut ja potkut sattuvat ruumiiseen ja jättävät jäljen mieleen.” Hän luonnehtii "Kapinaa nuorisovankilassa" kovaksi, tapahtumiin keskittyväksi elokuvaksi, ”joka ei tunne myötätuntoa eikä ole kiinnostunut syistä ja taustoista”.
Vuoden 2010 kanadalaisessa vankilakuvauksessa "Dog Pound" nähdään paljon vaikutteita "Scum"-elokuvista.
Lenny

Lenny on yhdysvaltalainen vuonna 1974 ensi-iltansa saanut elokuva 1960-luvun kiistanalaisesta stand up -koomikosta Lenny Brucesta. Elokuvan ohjasi Bob Fosse ja nimiosaa esittää Dustin Hoffman. Käsikirjoituksen teki Julian Barry oman näytelmänsä pohjalta.
"Lenny" oli ehdolla peräti kuuden Oscar-palkinnon saajaksi. Brucen vaimoa esittävä Valerie Perrine palkittiin parhaana naisnäyttelijänä Cannesin elokuvajuhlilla.
Syysjärvi

Syysjärvi on Vuoksen vesistöön kuuluva iso järvi Etelä-Savossa Juvalla ja Mikkelissä. Sen pinta-ala on 10,9 neliökilometriä. Järven itäosan Kokonlahden Papinsängyssä on kalliomaalaus, jonka ikää ei ole voitu määritellä.
Osaa mieskin rakastaa

Osaa mieskin rakastaa ("Blume in Love") on yhdysvaltalainen romanttinen komediaelokuva vuodelta 1973. Sen käsikirjoitti, tuotti ja ohjasi Paul Mazursky, joka myös näyttelee sen sivuosassa. Pääosia esittävät George Segal ja Susan Anspach, ja muissa keskeisissä rooleissa nähdään Kris Kristofferson, Marsha Mason ja Shelley Winters.
Juoni.
Beverly Hillsin hienostoalueella toimiva avioerojuristi Stephen Blume (Segal) päättää voittaa takaisin hänet jättäneen Nina-vaimonsa rakkauden. Mies vaeltelee Venetsiassa muistelemassa heidän yhteistä häämatkaansa ja katumassa eroon johtanutta syrjähyppyään sihteerinsä kanssa.
Omalla tahollaan Nina nauttii vapaudestaan, alkaa harrastaa joogaa ja löytää 12 vuotta itseään nuoremman Elmon (Kristofferson), työttömän muusikon. Blumekin tapaa Elmon ja joutuu huomaamaan pitävänsä vaimonsa uudesta ihastuksesta, mikä ei lainkaan helpota hänen pyrkimyksiään saada Nina takaisin luokseen.
Vastaanotto.
"Helsingin Sanomien" Pertti Avola piti elokuvan tv-esityksen alla 1985 sitä yhtenä Mazurskyn epätasaisen tuotannon parhaista ja kirjoitti sen lämpimän huumorin ja todentuntuisten henkilöhahmojen viehättävän katsojaa.
Peltirumpu (elokuva)

Peltirumpu ("Die Blechtrommel") on Volker Schlöndorffin ohjaama eurooppalainen yhteistuotantoelokuva vuodelta 1979. Se perustuu Günter Grassin samannimiseen romaaniin.
"Peltirumpu" kertoo natsiajan Danzigissa elävästä Oskar Matzerathista, joka päättää lopettaa kasvamisen kolmivuotiaana vastalauseena aikuisten maailman tympeydelle ja tekopyhyydelle. Oskaria näytteli tuolloin 11-vuotias sveitsiläinen David Bennent, josta on sittemmin tullut ammattinäyttelijä. Myös hänen isällään Heinz Bennentillä on rooli elokuvassa.
"Peltirumpu" jakoi Kultainen palmu -palkinnon "Ilmestyskirja. Nyt" -elokuvan kanssa vuoden 1979 Cannesin elokuvajuhlilla ja valittiin parhaaksi ei-englanninkieliseksi elokuvaksi seuraavan vuoden Oscar-gaalassa. Myös yhdysvaltalainen National Board of Review of Motion Pictures nimesi sen vuoden 1980 parhaaksi vieraskieliseksi elokuvaksi.
Lapsinäyttelijän seksikohtausten takia elokuvan levitys yritettiin kieltää muun muassa Kanadassa ja Yhdysvaltain Oklahomassa.
"The New York Timesin" kriitikot valitsivat "Peltirummun" vuonna 2004 yhdeksi kaikkien aikojen tuhannesta parhaasta elokuvasta maailmassa.
Elokuvassa on dramatisoitu toisen maailmansodan syttymispäivänä käyty Danzigin puolalaisen postitoimiston taistelu.
Kirsikka Saari

Kirsikka Saari (s. 6. joulukuuta 1973 Helsinki) on suomalainen kirjailija ja käsikirjoittaja. Hän on käsikirjoittanut muun muassa lyhytelokuvan "Pitääkö mun kaikki hoitaa?", joka oli ensimmäisenä suomalaisena lyhytelokuvana ehdolla parhaan lyhytelokuvan Oscar-palkintoon 2014.
Ura.
Saari valmistui vuonna 2001 filosofian maisteriksi Helsingin yliopistosta pääaineenaan yleinen historia. Hän on opiskellut käsikirjoittamista Suomessa ja ulkomailla. Saari on valmistunut maisteriksi myös Aalto-yliopiston taiteiden ja suunnittelun korkeakoulun elokuvataiteen ja lavastustaiteen laitokselta.
Vuonna 1997 Saari työskenteli tutkimusavustajana Renvall-instituutissa. Vuosina 1998–2001 Saari työskenteli freelance-toimittajana muiden muassa City- ja Image-lehdissä. Hän on työskennellyt myös toimittajana ja toimitussihteerinä Ylioppilaslehdessä (2001–2002) sekä Anna-lehdessä (2003–2006).
Saaren ensimmäinen pitkän elokuvan käsikirjoitus oli yhdessä Jenni Toivoniemen kanssa kirjoitettu Aleksi Tuomivaaran ohjaama "Korso" (2014).
Saaren ja Jenni Toivoniemen käsikirjoittama näytelmä "Masennuskomedia" sai ensi-iltansa Suomen Kansallisteatterin pienellä näyttämöllä Mari Rantasilan ohjaamana 29. marraskuuta 2017.
Syksyllä 2018 Otava julkaisi Saaren esikoisromaanin "Hölmö nuori sydän". Teoksen pohjalta tehty samanniminen Selma Vilhusen ohjaama elokuva sai ensi-iltansa saman syksynä. Saari palkittiin elokuvasta parhaan käsikirjoituksen Jussi-palkinnolla.
Saari on Tuffi Films -elokuvatuotantoyhtiön osakas ja perustajajäsen. Kesällä 2020 Saari kutsuttiin Yhdysvaltain elokuva-akatemian jäseneksi. Vuonna 2021 Saarelle myönnettiin valtion viisivuotinen elokuvataiteen taiteilijaprofessoriapuraha.
Elämä.
Saari on syntynyt Helsingissä vuonna 1973 perheen ensimmäiseksi lapseksi, kaksi vuotta hänen jälkeensä syntyi hänen sisarensa Sinikukka joka on politiikan tutkija ja heillä on vielä heidän jälkeensä syntynyt veli. Heidän äitinsä erosi ensimmäisestä avioliitostaan ja avioitui sen jälkeen uudelleen heidän isäpuolensa kanssa, jolla oli kaksi poikaa aikaisemmasta liitostaan. Heidän äitinsä laittoi sisarukset opiskelemaan Itäkeskukseen kielikouluun pitkää venäjää, ja he kaikki ovat opiskelleet myös Venäjällä.
Wonder Woman (televisiosarja)

Wonder Woman on kuuluisa yhdysvaltalainen naissupersankarista kertova jännityssarja, joka perustuu 1940-luvulla luotuun sarjakuvaan. Sarja alkoi 1975 ja päättyi 1979. Sarjaa esitettiin myös Suomessa.
Pääosan näyttelijä Lynda Carter oli Miss World USA (Miss Maailma USA) -missikilpailun voittaja ja USA:ta Miss Maailma -missikisoissa vuonna 1972 edustanut semifinaaliin päässyt kauneuskuningatar. Carter on myöhemmin saavuttanut menestystä myös musiikillisella uralla.
Juoni.
Alun perin sarjan juonen piti sijoittua Toiseen maailmansotaan, mutta siirtyi sarjan alun jälkeen nykyaikaan. Ihmenainen on kotoisin saarelta jossa asuu vain naisia. Ihmenainen pystyy vaihtamaan ylleen supersankari-asunsa pyörimällä ympäri ja hänen asuunsa kuuluu lasso vyöllä, sekä metalliset rannekkeet joilla hän pystyy torjumaan luoteja. Sarjan joissain jaksoissa esiintyi myös Debra Winger Ihmenaisen pikkusiskona.
Vaikutus.
'Wonder Woman' tv-sarja on hyvin tunnettu USA:ssa. Elokuvaohjaaja Patty Jenkins on ohjannut Wonder Woman -hahmosta kaksi elokuvaa; Wonder Woman ja Wonder Woman 1984, joissa molemmissa pääosaa näytteli Gal Gadot.
Videotaiteilija Dara Birnbaum teki sarjan kuvamateriaalin pohjalta parodiallisen teoksen "Wonder Woman" (1978).
Torbjörn

Torbjörn tai Thorbjörn on ruotsalainen miehen etunimi. Nimi on muinaisskandinaavista alku­perää ja muodostettu yhdistämällä Tor-jumalan nimeen karhua tarkoittava sana "björn". Norjassa ja Tanskassa nimi esiintyy muodossa "Tor­bjørn" tai "Thor­bjørn".
Suomessa nimi Torbjörn on 1900-luvun alusta vuoden 2019 loppuun mennessä annettu 786 ja Thorbjörn noin 80 henkilölle. Torbjörnin nimipäivä on suomen­ruotsalaisen kalenterin mukaan 3. maaliskuuta.
Tunnettuja Torbjörnejä.
Tunnettuja henkilöitä, joiden etunimenä on Tor­björn, Thor­björn, Tor­bjørn, tai Thor­bjørn, ovat tai ovat olleet:
Major League Baseball -kausi 1929

Major League Baseball -kauden 1929 päätteeksi pelatussa World Series -ottelusarjassa kohtasivat Philadelphia Athletics ja Chicago Cubs. Athletics voitti mestaruuden voitoin 4–1. Neljättä ottelua Cubs johti seitsemännen vuoroparin keskellä 8–0, mutta Athletics käänsi ottelun tasoittavallaan tekemällä peräti 10 juoksua. Viidennessä ottelussa Athletics käänsi voiton kotiin yhdeksännessä vuoroparissa nousten 0–2 -tappiotilanteesta voittoon. 
Chicago White Sox ja Detroit Tigers pelasivat ennätysmäisen pitkän ottelun 24. toukokuuta. 21 vuoroparin ja 3 tunnin ja 31 minuutin pelin jälkeen ottelu päättyi Detroitin 6–5 -voittoon. 
29. huhtikuuta Brooklyn Dodgersin apusyöttäjä Clise Dudley löi kunniajuoksun ensimmäisestä saamastaan syötöstä MLB:ssa. Nelivuotisella urallaan Dudley löi vain kaksi kunniajuoksua tämän lisäksi. 
New York Yankees otti käyttöön pelaajanumerot pelipaidan selässä. Aluksi pelaajat numeroitiin lyöntijärjestyksen mukaan. Vuoteen 1931 mennessä kaikki American Leaguen joukkueet käyttivät numerointia. National Leaguen joukkueista osa oli vielä numeroitta kauteen 1933 saakka.
Wilhelmsson

Wilhelmsson tai Wilhelmson on muun muassa seuraavien henkilöiden sukunimi:
Klopidogreeli

Klopidogreeli (C16H16ClNO2S) on veren hyytymistä estävä lääkeaine, jota käytetään sydän- ja verisuonitautien hoidossa.
Vaikutusmekanismi ja käyttö.
Klopidogreeli on aihiolääke, joka metaboloituu eläimillä maksassa. Aktiivinen metaboliitti muodostuu Sytokromi P450 -ryhmän entsyymien kuten CYP3A4:n vaikutuksesta, mutta esteraasit muuttavat yhdisteen inaktiiviseksi metaboliitiksi. Klopidogreelin metaboliitti sitoutuu trombosyyttien pinnan P2Y12-reseptoreihin. Nämä reseptorit sitoutuisivat normaalisti ADP-molekyyliin ja sitoutumista seuraa solujen aktivaatio ja hyytymän muodostuminen. Klopidogreelin sitoutuessa reseptoreihin ADP:n sijasta solujen aktivoituminen estyy ja hyytymää ei muodostu. Klopidogreelin käytön ongelmana on eräillä potilaista ilmenevä resistenssi, joka johtaa riittämättömään hoitovasteeseen. Resistenssi liittyy maksan sytokromi C19 -entsyymin toimintaan, johon vaikuttavat perinnölliset tekijät. Ennen klopidogreelihoidon aloittamista perinnöllinen taipumus lääkkeen toimimattomuuteen voidaan selvittää farmakogeneettisellä testillä. Klopidogreelia käytetään usein yhdessä asetyylisalisyylihapon kanssa. Useimmiten yhdistettä käytetään vetysulfaattisuolana.
Klopidogreeli on optisesti aktiivinen yhdiste ja vaikuttava isomeeri on (+)-(S)-klopidogreeli. Toinen enantiomeeri (-)-(R)-klopidogreeli on lääkeaineena tehoton.
Haittavaikutukset.
Klopidogreelin haittavaikutuksia ovat allergiset ihottumat ja hematologiset oireet kuten trombosytopenia, leukopenia ja verenvuoto. 
Synteesi.
Ensimmäiset ja edelleen käytössä olevat klopidogreelisynteesit käyttävät lähtöaineenaan kloorimantelihappoa tai muita mantelihappojohdannaisia. Synteesit johtavat raseemiseen seokseen ja tyypillisesti välituotteille suoritetaan enantiomeerien erotus resoluutiolla joko kamferisulfonihapon tai nykyään useammin nitrilaasientsyymien avulla. Klopidogreelin synteesiin on kehitetty myös asymmetrinen synteesimenetelmä.
Lenny (täsmennyssivu)

Lenny tarkoittaa seuraavia asioita:
Etu- tai sukunimi.
Tunnettuja nimenkantajia ovat:
Ribosomaalinen RNA

Ribosomaalinen RNA (rRNA) on yksi RNA-tyypeistä. Ribosomaalista RNA:ta on 80 % kaikesta solun sisältämästä RNA:sta ja se on osa ribosomin rakennetta. rRNA:n lisäksi ribosomissa on tukirakenteena runsaasti valkuaisaineita. Ribosomaalinen RNA muodostaa ribosomin kaksi osaa, suuren alayksikön (LSU) ja pienen alayksikön (SSU). 
Ribosomaalinen RNA katalysoi peptidisidosten syntymistä translaation yhteydessä.
Balaklava

Balaklava (, ) on Krimin niemimaalla sijaitseva vanha kaupunki, joka on nykyisin osa Sevastopolia. Balaklava oli itsenäinen kaupunki vuoteen 1957, jolloin se liitettiin Sevastopoliin. Balaklava on kuuluisa Krimin sodan aikana käydystä Balaklavan taistelusta, jossa brittien kevyt ratsuväki teki itsetuhoisen hyökkäyksen venäläisten joukkojen asemiin.
Historia.
Kreikkalaiset perustivat jo antiikin aikana nykyisen Balaklavan paikalle siirtokunnan, jonka nimi oli Symbolon (Συμβολον). Keskiajalla Symbolon kuului Bysantin valtakuntaan, ja se nimettiin Yamboliksi. Genovalaiset valloittivat kaupungin vuonna 1365 ja antoivat sille nimeksi Cembalo. Genovalaisten hallinnassa Cembalosta kasvoi merkittävä kauppasatama. Vuonna 1475 Ottomaanien valtakunta otti kaupungin haltuunsa, ja se sai nykyisen nimensä. Venäläiset joukot valloittivat Krimin 1771, ja koko niemimaa liitettiin myöhemmin Venäjän keisarikuntaan.
Vuonna 1954 Balaklava ja koko Krimin niemimaa liitettiin Ukrainan neuvostotasavaltaan, ja siitä tuli vuonna 1991 osa itsenäistynyttä Ukrainaa.
Neuvostoliiton aikana Balaklavaan rakennettiin salainen sukellusvenetukikohta, joka on nykyisin museona.
Kalevi Sipola

Kalevi Sipola (s. 1946) on suomalainen Kemissä asuva kirjailija, joka on julkaissut novelleja ja saturomaanin. 
Sipola on esiintynyt "Suomen kansan uusia runoja" -julkaisussa, Kaltio -lehdessä ja useissa eri antologioissa. Hänen esikoisteoksensa "Ristiinnaulitut" ilmestyi 2012. Sipola on eläkkeellä oleva paperitehtaan laitosmies.
Milwaukee Brewers (AA)

Milwaukee Brewers oli yhdysvaltalainen lyhytaikainen Major League Baseball -joukkue. Se pelasi kaudella 1890 Western Association -liigassa ja kaudella 1891 Western Leaguessa, mutta elokuussa se korvasi American Association -liigassa pelanneen Cincinnati Kelly's Killersin. Joukkue ennätti pelata 36 ottelua, joista se voitti 21 ja sen voittosuhde oli liigan kolmanneksi paras. 
Kauden 1891 jälkeen American Association lakkautettiin ja samoin kävi myös Brewersille.
Lilly Korpiola

Lilly Korpiola (s. 1964) on suomalainen tietokirjailija, median, viestinnän ja Lähi-idän asiantuntija.
Korpiolan ja Hanna Nikkasen teos "Arabikevät" (2011) oli Tieto-Finlandia-palkintoehdokkaana vuonna 2012. Kirja käsittelee arabimaailman kansannousuja ja sosiaalisen median roolia niissä. Vuonna 2014 ilmestyi Korpiolan teos "Pitkä tie äidiksi", joka käsittelee kansainvälistä adoptiota.
Korpiolan ja Sanna Raita-ahon teos "Arabikevään jälkeen - Arjen ja apokalypsin välissä" käsittelee arabikevään jälkeistä Lähi-idän tilannetta. 
Korpiolan ja Petro Poutasen teos "Korona ja digitaalinen riskiyhteiskunta" käsittelee koronakriisin vaikutuksia ihmisten elämään, arkeen ja yhteiskunnalliseen kokemukseen ensimmäisen pandemiavuoden aikana.
Korpiola on ollut Adoptioperheet ry:n puheenjohtaja ja Nordic Adoption Councilin hallituksen jäsen. Hän on työskennellyt elokuvatuottajana ja Suomen elokuvasäätiössä tuotantokonsulttina.
Crosshairs

Crosshairs on Transformers-universumissa esiintyvä Autobotti.
The Transformers.
Animaatiosarja.
Crosshairs esiintyi "The Transformers" -animaatiosarjassa ainoastaan neljännellä kaudella, joka koostui vain kolmesta jaksosta. Hän oli osa miehistöä, joka teki pakkolaskun Nebulos-planeetalle jahdatessaan Decepticoneja, jotka olivat varastaneet avaimen Plasmaenergiakammioon. Hänestä tuli myöhemmin yksi Autobottien Targetmastereista. Hänen Targetmaster-kumppaninsa nimi on Pinpointer.
Elokuvasarja.
Sarjakuvat.
Michael Bayn "Transformers"-elokuvasarjaan perustuvissa sarjakuvissa Crosshairs oli ennen Cybertronin sodan alkua osa Optimus Primen johtamaa Tiedeyhteisöä ja liittyi myöhemmin osaksi Autobotteja.
Vuosituhansia myöhemmin, kun Allspark oli tuhottu hän osallistui Arceen mukana yritykseen estää Starscreamia uudelleenluomasta sitä.
Transformers – Tuhon aikakausi.
Crosshairs esiintyy elokuvassa "Transformers – Tuhon aikakausi" vihreäksi Chevrolet Corvette C7 Stingrayksi muuntautuvana Autobottina. Hän on erikoistunut yllätyshyökkäyksiin ja laskuvarjohyppyihin. Robottimuodossaankin Crosshairs muistuttaa laskuvarjosotilasta ja hänellä on viitta. Crosshairsin äänenä elokuvassa on John DiMaggio.
Autobottien piileskeltyä Cemetery Windin agentteja, Crosshairs oli menettänyt uskonsa Optimuksen ja Bumblebeen taitoihin johtaa Autobotteja toivoen pääsevänsä itse johtajaksi. Mutta hän jakoi Autobottitovereidensa vihan Cemetery Windin ja KSI:n tekoja kohtaan. Hongkongin taistelua varten Optimus pyysi apua Dinoboteilta, joihin Crosshairs itse ei aluksi luottanut. Mutta ratsasti taistelun ajan Dinobotti Scornin selässä ja taistelun jälkeen totesi ratsastavansa Scornin kanssa uudestaan milloin tahansa, antaen tälle kutsumanimen "Vaarna".
Kulsiala

Kulsiala on toisaalta entisaikainen suomalainen hallintopitäjä ja toisaalta se on Tyrvännön lakkautetun kunnan entinen nimi. Hallintopitäjän alue käsitti myöhempien Längelmäen ja Tyrvännön seudut ja osan Pälkänettä. Kulsialan kirkon kivisakasti on säilynyt nykypäiviin Hattulan Lepaassa. Kulsialan hallintopitäjä kuului vuoden 1680 tuomiokirjan mukaan Sääksmäen tuomiokuntaan ja Ylä-Sääksmäen kihlakuntaan. Professori Eino Jutikkalan laskelmien mukaan Kulsialassa oli vuonna 1650 noin 1 150 asukasta.
Kulsiala-nimi esiintyy vanhoissa asiakirjoissa Tyrvännön rinnakkaisnimenä merkitsemässä sekä hallintopitäjää että seurakuntaa. Varhaisin säilynyt merkintä Kulsialasta on Turun tuomiokirkon Mustassakirjassa vuodelta 1405. Ensimmäinen maininta Lepaan kirkon ympärille syntyneen seurakunnan Tyrväntö-nimestä (muodossa Turfvene tai Tijrffvoende) on vuodelta 1429. Sitä on pidetty Tyrvännön seurakunnan perustamisvuotena. Seurakunnan asiakirjoissa Kulsiala esiintyy Tyrvännön rinnalla viimeisen kerran 1796. Vielä nuorempi esiintymä löytyy hallinnon asiakirjoista, sillä Kulsiala mainitaan vuodelta 1840 peräisin olevassa kruununverokuitissa.
Hallintopitäjänä Kulsiala oli alueeltaan paljon laajempi kuin seurakuntana. Vuoden 1539 maakirjassa Kulsialaan kuului 5 neljänneskuntaa, 29 kylää, 153 taloa, 45  20/24 koukkua ja 210 jousta. Neljänneskuntiin kuuluivat seuraavat kylät:
Hallintopitäjäjaon merkitys hallinnossa ja oikeudenkäytössä alkoi jo 1600-luvulla vähetä. Hallintopitäjät olivat vielä isonvihan (1713–1721) jälkeen muodollisesti olemassa, mutta kirkkopitäjät syrjäyttivät ne. Hämeessä hallintopitäjät jäivät kokonaan pois käytöstä 1831 Hämeen läänin perustamisen myötä. Näin Kulsialakin jäi lopulta kokonaan unohduksiin.
Dove (tuotemerkki)

Dove on vuonna 1955 lanseerattu, monikansallisen Unileverin omistama kosmetiikkatuotemerkki jonka tuotteita myydään yli 50 maassa.
Dove tuli 2000-luvun puolivälissä tunnetuksi mainoskampanjastaan, joissa kosmetiikkamainonnassa yleensä käytettyjen ”täydellisen” kauniiden ammattimallien sijaan näytettiinkin luonnollisen näköisiä naisia persoonallisine piirteineen ja puutteineen. Tämä "Campaign for Real Beauty" (suom. ”kampanja todellisen kauneuden puolesta”) sisälsi ulkomainontaa, mainoselokuvia ja ilmoittelua aikakauslehdissä, jotka ohjasivat Doven verkkosivustoille tutustumaan teemaan tarkemmin, muun muassa tutkimustietoon naisten ja tyttöjen ulkonäköpaineista. Kampanja oli ensimmäisiä, jotka hyödynsivät laajasti sosiaalista mediaa. Unilever ei julkaise yksittäisten tuotesarjojen numerotietoja, mutta kampanjan arvioidaan kaksinkertaistaneen Dove-tuotteiden myynnin vuodesta 2003 vuoteen 2013. Annie Leibovitzin ottamien kampanjakuvien väitettiin olevan vahvasti muokattuja, vaikka mallien luonnollisuutta teksteissä korostettiin. 
Syksyllä 2022 yhtiön kampanja "Helsingin Sanomissa" herätti keskustelua. Lehti ei ollut tunnistanut somevaikuttajien nimissä lähetettyä mielipidekirjoitusta piilomainonnaksi.
Rakas sydän

Rakas sydän ("Le Souffle au cœur") on ranskalainen elokuva vuodelta 1971. Louis Mallen käsikirjoittama ja ohjaama komedia kertoo 14-vuotiaan pojan kasvusta 1950-luvun Dijonissa.
Juoni.
Elokuva kertoo murrosikäisen Laurent-pojan elämästä vapaamielisessä lääkäriperheessä ranskalaisessa Dijonin kaupungissa vuonna 1954. Etäisen gynekologi-isän ja tätä 15 vuotta nuoremman italialaisäidin (Lea Massari) poika käy koulua vanhempien veljiensä kanssa. Nuori äiti vaikuttaa pikemminkin poikien ystävältä kuin äidiltä, ja perheen arkipäivästä huolehtii jämäkkä taloudenhoitaja. Kun pojan sydämessä todetaan sivuääniä, hän lähtee äitinsä kanssa kesäksi parantolaan, jossa äiti voi samalla tavata ei niin kovin salaista rakastajaansa. Lopulta tapahtumat etenevät lämpimästi esitettyyn insestiseen seksikohtaukseen äidin ja pojan välillä. Komediallisen kevyesti käsitellään muitakin nykyisin vaikeina pidettyjä nuoruusiän aiheita, kuten bordellivierailua, alkoholi- ja tupakkakokeiluja sekä poikaa lähentelevää pappia.
Elokuvan musiikkina käytetään muun muassa Charlie Parkerin ja Sidney Bechet’n jazzmusiikkia.
Vuonna 1972 "Rakas sydän" oli ehdolla parhaan alkuperäiskäsikirjoituksen Oscar-palkinnon saajaksi.
"The New York Timesin" kriitikot valitsivat "Rakkaan sydämen" vuonna 2004 yhdeksi kaikkien aikojen tuhannesta parhaasta elokuvasta maailmassa.
Maailman maat – liput ja historia

Maailman maat – liput ja historia on Kimmo Kiljusen vuonna 2013 julkaisema kirja. Se on laajennus hänen aikaisemmasta teoksestaan, jonka kaksi ensimmäistä painosta (vuosilta 1995 ja 2000) ovat nimellä Maailman maat ja liput, kolmas painos Valtiot ja liput (vuodelta 2002). 
Kirja esittelee kaikkien maailman valtioiden historian ja perusasiat ja peilaa niihin lippujen kehitystä. Se ei siis ole tavanomainen liput lyhyesti kuvaava kirja muttei toisaalta tavallinen tietosanakirjamainen maailman maiden esityskään.
Maat ja niiden liput esitellään alueittain: Pohjoismaat ja Baltia, Eurooppa, IVY, Afrikka, Aasia, Oseania, Amerikka. Kirjassa on kuvia nykyisten lippujen lisäksi entisistä lipuista. 
Kirjassa on tietoa myös autonomisista alueista kuten Ahvenanmaasta. Kirjan kannessa on monta lippua, osa entisiä. Kirja on omistettu Kiljusen lapsenlapsille, toisin kuin Valtiot ja liput, joka on omistettu Kiljusen lapsille.
Kunnian kukko

Kunnian kukko on vuonna 1955 valmistunut Armand Lohikosken ohjaama lyhytelokuva. Kyseessä on Oy Alko Ab:n tilaama valistuselokuva, joka varoittaa alkoholin vaaroista. Sen kertojana toimii Tauno Palo. Lohikoski ohjasi 1950-luvun alussa Alkolle ja Suomen Raittiusjärjestöjen Liitolle myös valistuselokuvat "Takaisin yhteiskuntaan" (1952) ja "Kohtalotoverit" (1954).
Juoni.
Elokuvan päähenkilöinä ovat alkoholiongelmaiset herra Johtaja ja Opettaja. He viettävät aikaansa ravintolassa myöhään yöhön ja ilmestyvät seuraavana aamuna työpaikalleen "Alkon parfyymeiltä tuoksuen", menettäen samalla auktoriteettinsa alaisiinsa ja oppilaisiin nähden. Johtajan tapoihin kuuluu myös sulkeutua toimistoonsa "neuvottelemaan" viinapullon kanssa. 
Kolmantena päähenkilönä nähdään johtajan yritykessä työskentelevä vahtimestari. Päivällä hän joutuu herra Johtajan komentelemaksi, mutta illalla ravintolassa luokkarajat poistuvat ja johtaja tarjoaa auliisti juotavaa samassa pöydässä viihtyvälle alaiselleen.